Nous Eudes, dux de Burgoigne, contes d’Artois, et de Burgoigne, palatins, et sires de Salins, faiçons savoir à touz ceuls qui verront, ourront, et liront ces présentes lettres, que comme de certeinne science nous aïens confermé et juré tenir, et fermemant garder les libertez, franchises, immunitez, chartres, et privileges, et confirmation d’ycelles, données et outroiés de nos devantiers, dux de Bourgoigne, au Maiour, et aux eschevins, et aus habitans de notre ville de Dyjon, si comme elles sont escriptes. Nous, pour les bons et aggreaubles servises que nous ont faitz, et que de jour en jour nous font lidit habitant de notredicte ville de Dijon, voulons et ouctroions, que notre hoir ou successeur en notre duchié de Burgoigne, jurient, et soient tenus de jurer publiemant, en l’église de Saint-Benigne de Dijon, en leur premier avénement en ladite duchié, qu’il garderont, et feront tenir et garder lesdites libertez, franchises, immunitez, chartres, et privileges et confirmations d’icelle, en tint comme elles sunt escriptes, et plux à ploin contenues es lettres, es chartres données de nos devanciers es habitans de notredicte ville de Dijon. Et de ce faire, et fermement tenir, et garder perpétuellement, nous obligeons especiaulmant et expressemant, nous, nos hoirs, nos successeurs, et à tous ceuls qui hauront cause de nous en nostre duchié de Burgoigne. Et promettons en bonne foy lesdites chouses tenir et fermement garder à tousjours mais, sens venir encontre par nous, ne par autre. En tesmoingnage de laquel chouse, nous havons fait mettre notre grant seel en ces presentes lettres, faites et données à Montbart, notre chasteau, le vanredi après la feste de saint Bartholomier, apostre, l’an de grâce mil trois cenz trente et quatre.